ไฟแนนซ์ทูเดย์
ยังคงใช้นโยบายเปิดใจผ่านเฟซบุ๊กต่อไปอย่างเข้มข้น รมว.คลัง ธีระชัย ภูวนาถนรานุบาล
14 ก.ย. 2554

ยังคงใช้นโยบายเปิดใจผ่านเฟซบุ๊กต่อไปอย่างเข้มข้น รมว.คลัง ธีระชัย ภูวนาถนรานุบาล
โดย..ช.ชดา 
ไปร่วมไว้อาลัย ดุสิต นนทะนาคร ประธานสภาหอการค้าแห่งประเทศไทย ผู้ล่วงลับ ก็กลับมาเขียนเฟซบุ๊กว่า “หลับให้สบายนะครับ ผมจะร่วมสานต่ออุดมการณ์ของท่านในการต่อต้านคอร์รัปชัน”
แต่คอมเมนต์ของแฟนคลับคุณธีที่มาเขียนต่อนั้น อ่านแล้วต้องแอบยิ้ม เพราะมีคนมาต่อว่า “กรมศุลกากรนั้นคอร์รัปชันมากเลยคับ นี่ขนาดเก็บค่าธรรมเนียมมาจ่ายให้กับบุคลากรกันเดือนละหลายบาทจากใบละ 200 แล้ว ยังมีการเก็บใต้โต๊ะอยู่มากเลยคับเห็นว่าเดือนหนึ่งได้กันคนละเกือบหมื่นจากค่าธรรมเนียมนะคับกรมอื่นไม่เห็นมีเลยคับ ขอให้ท่านช่วยพิจารณาด้วยนะคับ”
อีกความเห็นหนึ่งก็ว่า “แก้ไขกฎหมายกำหนดเพดานการจ่ายสินบนเงินรางวัลนำจับให้กับเจ้าหน้าที่และสายเทียม เชิญยิ้ม กันมาหนึ่งปี บอกว่าจะแก้ๆ สุดท้ายก็เหมือนเดิม 55% สิบปีรับกันไปเป็นหมื่นล้านบาท รวยเละ”
ประภาส ทองสุข ผู้ช่วยกรรมการผู้จัดการ ธนาคาร ซีไอเอ็มบีไทย ตั้งกองทุนการศึกษา “พันจ่าอากาศเอกแก้ว ทองสุข” เพื่อเป็นเกียรติแก่บิดาที่โรงเรียนพิบูลวิทยาลัยในฐานะศิษย์เก่า นำเงินที่ได้จากการเขียนหนังสือหาเรื่องดีๆ ใส่ตัว 8 หมื่นบาท เป็นทุนประเดิม
ธนาคารกสิกรไทย ขอเชิญร่วมบริจาคเงินเพื่อช่วยเหลือผู้ประสบภัยน้ำท่วม ผ่านบัญชี “มูลนิธิอาสาเพื่อนพึ่ง (ภาฯ) ยามยาก สภากาชาดไทย” ธนาคารกสิกรไทย สาขาหลังสวน เลขที่บัญชี0822666000 โดยกรณีการบริจาคข้ามเขตสำนักหักบัญชี จะได้รับยกเว้นค่าธรรมเนียมการโอนข้ามเขต